ब्यास दरिया में इंडस रीवर प्रजाति की डॉल्फिन भी हैं। 3 से 6 मई तक किए गए सर्वे में इनकी संख्या 12 से ज्यादा पाई गई थी। वर्ल्ड वाइड फंड फाॅर नेचर इंडिया (डब्ल्यूडब्ल्यूएफ-इंडिया) के सहयोग से वन एवं जीव सुरक्षा विभाग के विशेषज्ञों ने 185 किलोमीटर स्ट्रेच में तलवाड़ा हेडवर्क्स से हरिके नोज तक यह सर्वे किया था। 2008 में दरिया में 2 से 3 डॉल्फिन ही थीं। 70 के दशक तक सतलुज, ब्यास, रावी, चिनाब और झेलम नदियों में इंडस रीवर डॉल्फिन पाई जाती थी जो 1974 में हरिके बैराज और पौंग डैम बनने के बाद गायब हो गई। उसके बाद ये प्रजाति केवल पाकिस्तान में पाई जाती थी। 2008 में पहली बार डीएफओ ने ब्यास में 3 डॉल्फिन देखी जिसके बाद इनका संरक्षण शुरू किया गया। 2017 में तलवाड़ा हेडवर्क्स से लेकर हरिके नोज तक ब्यास दरिया के 185 किलोमीटर लंबे स्ट्रेच को ब्यास कंजरवेशन रिजर्व एरिया घोषित कर दिया गया। पानी में शीरा मिलने से इन डॉल्फिन को कोई नुकसान पहुंचा है या नहीं, वीरवार शाम तक इसकी जांच जारी थी। फॉरेस्ट विभाग का कहना है कि फिलहाल उन्हें कोई मरी हुई डॉल्फिन नहीं मिली। हालांकि जिंदा डॉल्फिन भी नजर न आने से अधिकारी चिंतित हैं। कुछ महीने पहले दरिया में 47 घड़ियाल भी छोड़े गए थे। किसी घड़ियाल के मरने की भी कोई जानकारी नहीं है।